Aalez, comitissa Joviniani et W., comes, filius ejus, universis, presentibus pariter et futuris, in perpetuum. Noverit universitas vestra quod Agano de Eschegiis, cum transmarinas partes esset aditurus, laudante Tecia, conjuge sua, et fratribus suis Jacobo et Hoduino, donavit ecclesie Escarleiensi, in perpetuam elemosinam, pratum unum et quandam vineam, et post mortem suam totam partem suam decime Ville-Franche, et similiter post mortem suam et post mortem conjugis sue totam partem suam domorum que fuerant Avinni Divitis, tam proprietatem scilicet quam vadimonium; et concessit quod, si se ad aliquam religionem conferret, vel in partibus transmarinis remaneret, extunc donacio ista stabilis fieret. Quod totum nos laudavimus et domos ipsas, cum in possessionem jam dicte ecclesie venerint, per omnia liberas fore concessimus, sicut libere sunt domus Deiloci que sunt Joviniaci. Hoc quoque abbas et fratres de Escarleiis commodaverunt predicto Aganoni L libras Pruviniacensis monete, et Tecia, conjux sua, sub fidei sue interpositione spopondit eas reddere: infra octavas proxime festivitatis Omnium-Sanctorum dimidiam partem et sequenti anno reliquam partem, infra eundem terminum. Quod si ipsa obiret, vel ab hac pactione deficeret, H. Exulis super hoc se fideliter responsurum fore, sub fidei sue interpositione spopondit et Agano et Hoduinus concesserunt ei quod terram suam in manu sua haberet, donec predictum debitum totum jamdicte ecclesie redderet. Quod totum ut firmiter teneatur et ratum habeatur, sigillorum nostrorum impressione roboravimus, anno ab Incarnatione Domini Mº Cº XCº.